Diskour Prezidan James Alix Michel Lo Leta Lanasyon Le 25 Fevriye 2011 - Speeches - State House Seychelles | Office of the President\nDiskour Prezidan James Alix Michel Lo Leta Lanasyon Le 25 Fevriye 2011\n28 February 2011 | State House\nDISKOUR PREZIDAN JAMES ALIX MICHEL\nLO LETA LANASYON\nLE 25 FEVRIYE 2011\n"Laviktwar pour Sesel"\nLider Lopozisyon dan Lasanble Nayonal,\nKi leta nasyon Seselwa ozordi?\nLemonn pe koz nou koze!\nSa ti parol en madanm dan en miting tou resaman. Sa fraz i dir tou! Wi, lemonn pe koz lo sikse Sesel. I annan en kantite rezon pour koz lo nou sikse: nou krwasans ekonomik pour lannen 2010 ti 6.2 %. I depas prediksyon 4% ki Fon Moneter Enternasyonal ti’n fer. Avek en siperfisi teritwar plis ki 47% reserv, Sesel i premye dan lemonn dan konservasyon ek zestyon anvironnmantal. A trwa repriz, nou’n liber nou bann frer ki bandi Somalyen ti’n pran otaz. Bravour ek tenasite nou bann solda in en laviktar pour Sesel. Senk tennker pe flot nou paviyon dan lemonn. E Sesel, en pti pei avek 89,000 zabitan, pe develop son lendistri eksplorasyon petrol. Liniversite Sesel in ouver laport pour son premye group etidyan. E pli enportan ankor, sa reform ekonomik ki nou ti antreprann dezan pase, in montre lemonn antye rezilyans e renesans sa pti nasyon Seselwa.\nDan mon diskour lo leta nou nasyon 2010, mon ti dir ki nou’n konmans grenp en montany e ki nou determinen pou ariv lo some. Ozordi, lanasyon Seselwa in ariv lo sa some e nou pe regard lwen, tre lwen, ver laviktwar pour Sesel. Si nou’n kapab ariv sa distans set akoz ansanm, konman en sel pep, narnyen pa kapab bar nou!\nOzordi sikse nou reform ekonomik i en laviktwar pour Sesel! Leta nou nasyon i solid - tre solid. Nou nasyon i debout for e viz ver plis laviktwar ankor. Nou larmoni, nou koezyon sosyal, nou linite, lape ek stabilite dan nou pei i en laviktwar pour nou zenn demokrasi.\nMon ti proklanm tenm nasyonal pour 2011 laviktwar pour Sesel. Sesel i merit sa: laviktwar e plis ankor.\nTrwa levennman mazer\nLannen 2011 i prezant nou avek trwa lenvennman tre enportan. Tou dabor, dan de-twra zour, «Carnaval de VictoriaÂ» - en manifestasyon nou legziberans, nou kiltir, nou zwa-de-viv, ki, atraver partisipasyon plizyer pei pou kontribye pou ranfors «The Seychelles BrandÂ». Set en manifestasyon kot nou atir lemonn isi Sesel.\nDezyennman: eleksyon prezidansyel. En lekspresyon vivan e vibran nou demokrasi ! Nou pei in travers plizyer transformasyon dan son listwar. Le 14 avril 2004, mon ti poz premye pyer-fondasyon sa nouvo Sesel ki pou permet nou prospere dan sa monn konpetitiv. Mon’n komans en travay. Mon pa sa kalite dimoun pour mwan kit travay dan milye semen. Ozordi, nou annan nou en striktir solid e travay i la, pour batir sa ledifis ki pou abrit e akey tou Seselwa san leksepsyon. Sa travay, sa misyon, i mon pasyon, i mon lavi, akoz mon krwar dan mon pep, e lepep Seselwa i krwar dan mwan. Mon’n determinen pour mwan fini sa ki mon’n komanse avek pep Seselwa. Mon swe prensipal pour sa eleksyon, se ki i deroul dan lape, latolerans ek respe pour lopinyon kanmarad. Sesel pa pou zanmen sirviv dan dezord, diskord ek vyolans. Sesel pa merit sa zanmen. Sesel i merit sa ki byen! Sesel i merit laviktwar! Pour mwan se sa ki konte. E se sa Laviktwar pour Sesel.\nTrwazyennman : Zwe Dezil Losean Endyen. «Zwe Dezil» i ralye nou konman en nasyon dan en gran manisfestasyon sportiv kot nou pou afront meyer atlet dan nou rezyon. E kot nou espere sorti venker! En lot viktwar pour Sesel! Preparasyon i’n deza konmanse e mon annan tou konfyans dan nou bann atlet ek bann organizater. Pour sa levennman, Sesel pour akeir 2000 partisipan, pli gran nonm ki sa bann zwe in deza anrezistre, enkli nou bann partisipan Seselwa. Mon profite pour remersye tou lorganizasyon e endividi ki pe kontribye pour anmenm sa laviktwar pour Sesel, swa atraver bann sipor finansyel, oubyen atraver sa kontribisyon fer par plis ki 1000 volonter ki’n ofer zot letan. Sesel i dir zot mersi e swet zot bon kouraz. Mon osi zwenn mon lavwa avek sak Seselwa pour swet lekip Sesel tou le meyer e dir zot ki nou fyer ki zot pou reprezant nou dan sa levennman inoubliyab. Mon Gouvernman pou la avek zot.\nMe, pour mwan, laviktwar pour Sesel i osi al bokou pli lwen ki sa bann levennman.\nSak zanfan Seselwa, ki’n ne e grandi dan en lanvironman ideal pour son developman fizik e moral, i en laviktwar pour Sesel.\nPour sa anviron 20,000 zanfan ek zenn Seselwa dan lekol primer, segonder, ek pos-segonder ki benefisye avek ledikasyon gratwit, i en laviktwar pour Sesel.\nSak Seselwa ki fer sikse dan son karyer profesyonel, isi konman aletranze, i en laviktwar pour Sesel.\nSak fanmir ki pran posesyon son prop lakaz, i en laviktwar pour Sesel.\nSak pasyan Seselwa ki reisi reganny son lasante apre swen medikal, i en laviktwar pour Sesel.\nNou vye paran ki zouir zot konfor dan dinnyite e antoure par lafeksyon i en laviktwar pour Sesel.\nSak fwa ki lemonn i ekout nou lavwa lo nou pozisyon vizavi pitratri, lenerzi renouvlab, lanvironnman, nou drwa pou egziste konman en pti Leta zil, nou lendistri tourizm, lapes, nou lor ble, i en laviktwar pour Sesel.\nSak atlet ek sak artis ki fer monte nou paviyon isi e osi lo lasenn enternasyonal i en laviktwar pour Sesel.\nSak Seselwa ki pe fer sikse dan son pti biznes i en laviktwar pour Sesel.\nSak zofisye Lord ek Lape, sak Militer, ki travay avek disiplin e ki met an valer son liniform i en laviktwar pour Sesel.\nSak fwa ki nou bann solda, i reisi dan zot misyon i en laviktwar pour Sesel.\nSak fwa bann viziter i debark lo nou zil, i en laviktwar pour Sesel.\nSak travayer ki devoue e ki o servis lepep Seselwa i en laviktwar pour Sesel.\nVer Sesel 2020\nTou sa ki nou’n akonpli ansanm, tou sa laviktwar ver ki nou pe aspire, ti konmans par en vizyon. Nou konviksyon, konfyans ek determinasyon in fer li posib pour sa vizyon vin realite. Set atraver en vizyon kler ki nou kapab anmenn benefis konkret pour nou pep.\nOzordi, mon anvi partaz avek zot mon vizyon pour Sesel an 2020. Mwan prosen nou pou lans en lekspozisyon ki pou ilistre tou sa ki nou kapab akonpli si nou kontinnyen travay dir, e travay ansanm pour byennet nou pei.\nSa vizyon i fonde lo en prensip fondamantal - en meyer kalite lavi e byennet pour tou Seselwa.\nE pour nou annan sa meyer kalite lavi, nou bezwen kree ankor plis loportinite pour nou pep. Sak Seselwa i annan son par ladan. Sak Seselwa i bezwen pran son responsabilite. Sak Seselwa pou kapab war rezilta son travay ladan.\nTi annan en letan kot pour nou fransi baryer devlopman pour nou pep, nou ti bezwen gran lenvestisman etranze pour kree krwasans ek lespas ekonomik. Nou ti depann lo bann gran lotel de mark pour kree en non pour Sesel dan tourizm, par egzanp. Nou touzour bezwen lenvestisman pour kree lanplwa, pour kree krwasans, pour kree loportinite dan tourizm ek lezot sekter ki dekoul dan sa bann gran lenvestisman.\nMe plis ki zanmen, se nou bann biznes Seselwa, nou travayer Seselwa ki pou definir sa Sesel ki nou pou war an 2020.\nNou’n deza vin en nasyon antreprener. Nou’n vwar ki mannyer biznes Seselwa pe fer nou lekonomi vibre.\nSesel 2020 i reponn de kestyon:\nKote mwan, konman en Seselwa, mon vwar mon ladan?\nEski lespwar i la pour mwan, konman sa Seselwa ordiner, ganny en par ladan?\nVer 2020, nou pe met zefor ansanm pour nou fransi ankor en baryer, pour nou vin sa nasyon envestiser. Â Nou pe envesti dan nou menm. Nou pe envesti dan nou zanfan. Nou pe envesti dan nou laviktwar - laviktwar pep Seselwa.\nDan nou vizyon pour 2020, nou pe kree sa lespas ekonomik atraver nou bann nouvo zil: Aurore, Soleil, Eve, Romainville, ek Perseverans. Lo Aurore, Soleil ek Eve, nou pe kree loportinite pour Seselwa devlop apepre 1,400 lakaz dan diferan stil ki marye byen avek nou idantite kreol Seselwa ek nou lanvironman. Sa bann lakaz pou ganny tender avek Seselwa ki oule son prop lakour ouswa ki anvi fer devlopman komersyal. Nou proze waterfront k’in ganny relanse koman proze «La Promenade», pe ganny rezerve pour lenvestiman Seselwa. Ler nou azout nouvo La Promenade avek loportinite lo sa bann zil, nou pou annan fasilite pour anviron 400 linite ki pou servi koman laboutik, latelye pour pti biznes, ek nouvo biro - 140 lo Aurore, en santenn lo Soleil, en senkantenn lo Eve, e en swasantantenn lespas pti magazen osi byen ki bann kiosk lo La Promenade. An plis nou pe kree en douzenn nouvo sit pour bann devlopman lotelri: 3 a 4 lo Aurore, 1 lo Soleil, 3 lo La Promenade ek Ile Hodoul, e 3 lo Eve, sankont bann lezot posibilite pti «guest house».\nSesel 2020 i ofer loportinite an abondans pour Seselwa. Lo Ile Soleil, provizyon pour en nouvo lekol ek en lopital in deza ganny fer. Lo Romainville nou pe enplimant en proze windfarm, e nou pe etidye en proze lenerzi soler pour nou kapab soutenir devlopman lenerzi alternativ e redwir nou depandans pti a pti lo karbiran enporte. **\nNou’n fer konblaz, pour nou met loportinite dan lanmen Seselwa. Â Nou pe konsolid sa vizyon. Â Atraver sa bann zil, nou kapab kree larises pour nou pei.\nByento, an Mars, zot pou kapab eksperyans e apresye TOU sa ki mon pe loz lola dan EXPO Sesel 2020. En linisyativ ki pou demontre tou sa ki nou kapab akonplir. Dan sa Expo 2020, tou bann plan pour sa bann nouvo zil pour ganny partaze, e zot pou menm kapab konmans fer laplikasyon pour zot proze pour lozman swa pour biznes tel ki biro, latelye travay, proze lotelri ouswa restoran.\nNou Sesel 2020 pou ilistre tou lanbisyon sa nouvo zenerasyon Seselwa.\nEnn nou pli gran defi pour nou konkretiz nou vizyon pour 2020, se en servis piblik ki performan e ki adres bann konsern nou popilasyon. Nou kapab etabli pli bon progranm, me si progranm pa ganny byen administre, nou pa pou reisi.\nDan sa nouvo Sesel, annou pa esper piblik vin kot nou, annou al ver nou piblik. En bon servis, pa demann bokou. I demann en bon formasyon e en bon dispozisyon anver nou travay. Annou pa pas nou letan pou rod rezon oubyen avans argiman akoz tel ketsoz pa kapab bouze ou tel projet pa kapab demare. Annou plito rod fason ek mwayen pou rezoud problenm e sirmont bann obstak. Napa pli gran satisfaksyon ki ed enn nou konpatriyot letan i bezwen en sipor.\nDan nou zefor pou amelyor servis piblik, Gouvernman i’n mandat SIM pou delivre bann kour formasyon ki annan pour bi elev nivo konesans ek konpetans travayer servis piblik avek lide ki, a zot tour, zot kontinnyen amelyor servis ek standar nou servis piblik. Nou pou osi met a dispozisyon piblik en hotline kot zot kapab fer zot konplent avek sizesyon lo servis ki zot pe gannyen dan bann diferan departman servis piblik.\nMon profit sa lokazyon pou felisit sa bann travayer servis piblik ki travay avek konpasyon ek pasyon.\nTou pei o-monn in sibir konsekans kriz ekonomik e finansyel global. E Sesel i pa en leksepsyon. Me, dan sa kriz, isi Sesel, napa personn ki’n perdi son lakaz, parey plizyer pei Lerop. Â Napa dimoun ki labank in sezi son propriyete, parey nou’n war Lanmerik.\nDifikilte ekonomik e finansyel ki nou’n rankontre in met retar dan nou plan pou konstri 5,000 lakaz dan 5-an. Tou-d-menm ant 2006 e Avril 2011, nou pou’n fini konstri e delivre 1404 lakaz, san kont proze Perseverance. Kant-a Perseverance, 1055 younit pou ganny «allocate» disi 2012. An total, ant 2006 ziska lannen prosenn, 2459 lakaz pou’n fini ganny met a-dispozisyon Seselwa. Sa i reprezant anviron 50% sa ki nou ti’n promet inisyalman.\nProze lakaz Perseverans i donn lespwar bokou fanmir ki pe reve ganny zot prop lakaz. Sesel i enn sa pei rar ki zis en proze tousel parey Perseverance i fer provizyon pour 70% lakantite lakaz ki son sitwayen i bezwen. Sa dan limenm i en laviktwar pour Sesel. Me i osi montre ki i annan en kantite posibilite pour sekter prive osi zwe en rol pour konstri lakaz pour benefis nou pep. Nou bezwen kontinnyen travay pour rod solisyon innovatif pour defi ki devan nou.\nAktyelman, i touzour annan serten fristrasyon pour bann ki pe esper lakaz depi plizyer lannen. Sa fristrasyon i la, akoz se selman atraver gouvernman ki zot kapab ganny en lakaz oubyen en bout later a en pri abordab.\nSistenm alokasyon lakaz i ganny fer lo en baz prioriter. Bokou korespondans ki mon resevwar i kestyonn sa polisi priyorite. De nouvo, nou bezwen asiz ansanm e vwar ki mannyer nou kapab amelyor sa servis. Dan ka alokazyon lakaz ek later, i annan bokou zefor lo lapar sa de minister konsernen pour fer zot mye pou delivre. Alors annou aprezan anmelyor sa servis! Minister Later ek Minister Devlopman Kominoter in ganny direktiv pour idantifye bann bout later gouvernman ki pa tonm dan «land bank» dan bann distrik e vann dimoun ki’n fer laplikasyon e ki pe espere pandan plizyer lannen.\nReform Dan Lasante\nSet mwan apre ki mon’n apwent en nouvo minis pour diriz minister Lasante, en minister ki sitan enportan e frazil parey lasante en pep, en travay enportan i’n konmanse pour prezant lepep Seselwa avek reform dan nou sistenm lasante. Sa reform i annan pour bi, prensipalman, valoriz sa travay sitan nob ki nou bann travayer lasante pe fer, me pli enportan ankor, permet etabli en konfyans total tou Seselwa dan nou servis lasante. Mon diskit avek tou kous nou sosyete, e mon konstate ki i annan en kantite defayans avek prosedir ek direksyon dan lopital. Bokou fwa, sa i en persepsyon. Me larealite i reste ki i annan bokou pour nou aranze e pour nou amelyore. Sif pour zanvye 2010 ziska fevriye 2011 i endike ki plis ki 1000 Seselwa ti deplase a-letranze pou al rod swen medikal. Sa i enkli bann ki gouvernman i’n pey tou zot fre medikal. Reform dan lasante i osi viz ver kreasyon sa platform pour nou kapab asire ki tretman avanse i kapab ganny fer dan nou pei. Letan nou koz lo en nouvo Sesel, nou pe koz lo nesesite travay pour ameloyer e ankouraz nou sistenm lasante.\nEn Kominote kot Tou zanfan i Nou Zanfan\nReform dan ledikasyon pe konmans vwar en nouvo lesor ek lapros dan kominote. Konsey bann lekol i donn loportinite pour lakominote kontribye dan lavi edikasyonal zanfan. Sa i en bon konmansman. Me nou oule al tre lwen dan nou demars pour nou fer bouze nou kominote. Annou viz ver en kominote kot tou zanfan i nou zanfan, kot tou fleo sosyal i nou konsern, kot tou loportinite i ganny byen sezi, e kot sa sans «mon kominote» i mon konsern, e i ganny enkilke dan sa ki pli pti ziska sa ki pli aze.\nVer «Sesel 2020», lakominote i envit bann lorganizasyon relizye ek lezot lenstitisyon ek lorganizasyon pour form parti en kominote vibran e dinamik. Zot korperasyon, ensi ki korperasyon tou paran ek zelev, i primordyal pou adres sa problenm disiplin ek delenkans dan nou letablisman edikasyonnel. Dan sa konteks, Minister Ledikasyon pe entrodwir ledikasyon sivik dan tou lekol. Minister Ledikasyon pou osi ogmant sipor ki i akord Legliz Katolik pour donn formasyon bann ansennyan larelizyon dan tou lekol. Formasyon moral e spirityel nou zanfan i endispansab dan kreasyon en sosyete stab e solid. Mon profit sa lokazyon pour remersye tou sa ki pe ede dan nou demars pour promot valer moral, spirityel, kiltirel, lafanmir ek volontarya dan nou konminote. Resaman bann Leser St. Joseph Cluny ti selebre 150-an depi zot o servis lepep Seselwa. Pour sa, o non Sesel e o non pep Seselwa, mon dir zot en gran mersi.\nMadanm Seselwa, Lafors Sesel\nSesel i parmi bann premye pei o-monn pou akonplir bann «Millenium Development Goals», ki viz osi lepanwisman ek developman bann madanm. Deza nou’n konmans travay ver bann MDG+ dan domenn ki promouvwar madanm Seselwa dan bann pozisyon kle dan nou pei. Madanm Seselwa i’n touzour lafors lafanmir ek nou nasyon. Le 8 Mars i pou fer 100-an depi ki mouvman emansipasyon bann madanm ti ganny rekonnet dan lemonn. Pou konmemor sa levennman istorik e an rekonesans e an selebrasyon rol krisyal bann madanm dan nou sosyete, Gouvernman i’n deside fer le 8 Mars sa lannen en konze piblik. Mon profite pou swet tou madanm Seselwa bon kouraz e dir zot mersi pour zot kontribisyon enportan dan nou pei.\nNou pti, me nou vizyon e nou determinasyon pour en meyer kalite lavi pour lepep Seselwa i viz lwen. Nou oule fer plis, pli byen, e donn Sesel laviktwar ki i merite. Mon oule vwar en Sesel kot Seselwa pe debrouye, pe sezi loportinite dan plas asize e esper loportinite vin kot zot. Pour ou kapab amenm ou prop laviktwar, ou bezwen al rode sa laviktwar. Travay dir, travay pli dir, se sa ki aport laviktwar.\nMon’n koz bokou lo nou laviktwar, lo nou sikse ek mon vizyon pour Seselwa pour sa bann prosen lannen, e sa ki fer nou annan lespwar. Sepandan, mon pa innyor bann defi ki nou pe fer fas avek.\nFleo Labi Sibstans\nPremye e pli serye, se labi ek trafik drog dan nou pei. Mon refize kwar ki nou, konman en nasyon, pa kapab zwenn lafors ansanm e deklar lager kont sa fleo e elimin li en fwa pour tou. Vyolans, delenkans, prostitsyon, vol, bandisite, konportman antisosyal ek lezot fleo nou sosyete i souvan-d-fwa liye direkteman avek labi sibstans. Sa fleo pa pe zis vol kouraz nou lazenes me i pe vol lavenir nou Sesel. I annan en travay serye ki tou politisyen e lanasyon annantye i bezwen fer pour elimin sa fleo. I bezwen annan en langazman senser e onet.\nSa lalit kont konsomasyon ek trafik drog i pa zis mon lalit, pa zis lalit legliz, ouswa lalit governman. I en lalit pour Sesel. I en lager pour sov nou lafors travayer. Droger pa kapab travay, e si nou pa sov nou lazenes, nou pou bezwen kontinyelman pe rod etranze pou fer louvraz ki Seselwa i kapab fer. Pour mwan, sak fwa ki en trafiker i mont Montagne Posee i en laviktwar pour lazenes Seselwa. Mon felisit NDEA ek Lapolis pour sa bon travay ki zot pe fer dan sa domenn. Me Zidisyer i bezwen pli aktif dan pourswit sa bann kriminel ki pe detrir nou lazenes. Lannen 2010 ti annan plis ki 600 larestasyon liye avek labi ek trafik drog. 14 trafiker in kondannen. Malgre serten sikse ki nou’n anrezistre, drog i ankor pe ganny trafike Sesel. Nou zenn i ankor pe tonm dan labi sibstans. Zot konn mon pozisyon lo sa size. Zero tolerans! Napa negosiasyon lo size drog ! Mon oule vwar nou pei, nou zanfan, pe viv byen lwen avek sa menas. Mon swete vwar plis zefor a tou nivo pour ede sov nou bann zenn ek nou pei kont sa fleo.\nDan nou zefor reabilitasyon e reensersyon zenn ki’n tonm anba lenflians drog, Gouvernman pou siport Legliz Katolik finansyelman dan konstriksyon ek renovasyon de sant - enn Praslin e lot Mahe. I pou osi fer en kontribisyon bidzeter anyel pour zot fonksyonnman.\nLemonn pe ankor enn fwa sibir en logmantsyon dan pri manze, komodite-de-baz ek karbiran. Lorganizasyon Mondyal pour Lalimantasyon (FAO) ensi ki Labank Mondyal i’n predir en logmantasyon pli o ankor.\nSi i annan en swe pli pros avek mon leker, se vwar en meyer kalite lavi pour sa pep ki’n elekte mwan pour servi zot. Tou travay gouvernman, tou mon desizyon i baze lo la. En logmantasyon saler sakfwa pri komodite i monte, i petet sa solisyon ki paret pli fasil. Sa politisyen ki pa dan gouvernman e ki dezespere pou form en nouvo governman, i kapab ofer elektora sa solisyon « ideal». Me, les mwan dir zot, ser frer ek ser Seselwa, i annan en gran distenksyon ant sa ki ideal ek sa ki reel. I annan en gran distenksyon ant en politik responsab ek en politik bonmarse. Si ti posib, yer menm mon ti’n anons logmantasyon saler pour tou travayer.\nMe, annou regard larealite.\nI annan anviron 30,860 travayer dan sekter prive. Se sekter prive ki fer marse moter lekonomi nou pei. Lalwa lo saler minimonm i osi aplikab pour sekter prive. Nou pe dir larg lanmen pti Seselwa. Le li kree larises e kontribye anver prosperite nou pei. Ki mannyer nou pou fors li ogmant saler son travayer, sirtou si i pa pe fer en profi? Sa pti Seselwa pou bezwen deklar fait avan menm ki son lanmen i large! Nou pou touy son biznes e kree en kantite somaz.\nEn lot argiman ki nou tande se ki Gouvernman i bezwen retir taks lo serten servis ek komodite. Me lekel ki ti pe rod laplenn nivo? Lekel ki ti pe debat pour en «fair deal»? Ozordi nou annan en sistenm taks ki aplikab pour tou. I form parti nou reform ekonomik ki nou ti antreprann an 2008. Taks ki ganny kolekte i sanmenm sa ki garanti en ledikasyon gratwit, en lasante primer gratwit, e ki permet nou kontinnyelman amelyor nou lenfrastriktir sosyal. Nou bann aki sosyal, nou pou prezerve a tou pri! Nou sistenm taks i en mwayen kle pou permet sa.\nSepandan, touzour dan nou zefor pou amenm sa meyer kalite lavi pour lepep Seselwa, a partir le 1er Mars pou napa income tax lo gratwite par anba Rs10, 000 /- Sa i aplikab pou tou travayer Seselwa.\nSi nou onet avek nou lekor, nou ava rekonnet ki i annan en zefor kontinyel pou stabiliz pri lavi, e fer ki i abordab pour tou Seselwa. Pour bann ki travay e pe ganny en saler minimonm e ki pa kapab fer de bout zwenn, Lazans Byennet Sosyal i la. I annan anviron 3600 dimoun ki dan lanplwa ki pe benefiye aktyelman anba sa Lazans. Pri elektrisite ek transpor piblik in redwir avek don zenerater ek bis ki Abu Dhabi i’n ofer nou. Tou etidyan pos-segonder, san leksepsyon, i ganny en allowance. Zanfan primer konman segonder i kapab benefisye anba dedicated fund, ki a-dispozisyon zanfan mwen fortinen. Sa lannen Gouvernman in met en bidze de milyon roupi pour sa fon, e Children’s Fund i donn sak lekol 25,000 roupi pour ed bann zanfan ki pli bezwen gannny asiste. An plis, Children’s Fund i kontribye 337,500 roupi pour swen zanfan apre ler lekol pour bann paran ki fini travay tar.\nLazans Byennet Sosyal i reste sa opsyon ki en Seselwa ki dan bezwen i annan pour kapab fer fas avek difikilte finansyel. Me son manda i al bokou pli lwen. I bezwen asire ki napa labi e ki sa ki kapab travay, I al travay. Depi son kreasyon, i’n plas anviron 230 dimoun dan lanplwa. Sa Lazans i ankouraz sa bann dimoun ki pe travay. Pour sa travayer ki son saler i minimal e ki ankor pe rankontre problenm finansyel dan lakour, Byennet Sosyal i devret e merit kapab asiste toudeswit. I vre ki i annan ankor konplent lo sa Lazans e lo son lefikasite an zeneral. Pou swiv e konsey tou sa kliyan ki pe ganny sa servis i pa en latas fasil. Me sa ki i enportan pour nou retenir se ki en dimoun dan bezwen pa kapab esper plis ki trwa zour pour ganny en lasistans.\nNou bezwen regard lwen. Nou bezwen regard lentere nou pei an antye. E lentere nou pei se stabilite politik, ekonomik e sosyal.\nSize sekirite alimanter i enn tre enportan ki personn pa devret pran a-la-lezer. Se pour sa rezon ki apre ki i ti’n pas reponsabilite bann lenfrastriktir kle dan sekter lagrikiltir avek Korperativ bann fermye, Gouvernman i’n kontinye travay tre pros avek sa lorganizasyon.\nNou lobzektiv se pou amelyor prodiktivite ek soutenabilite sekter agrikol.\nNou sekter elevaz zannimo i’n fer fas avek bokou konpetisyon avek lavyann enporte. An efe, bokou bann laferm elevaz ti pe koup ou preski aret prodiksyon an rezilta sa konpetisyon.\nPou soulaz bann prodikter, Livestock Trust Fund ti intervenir e donn en sibvansyon 5 roupi par kilo lavyann poul. Sa mezir ti annan en lefe imedya lo pri lavyann poul lokal, e plis ki 150 tonn lavyann poul ki ti a pe stoke dan bann kolstor ti ganny vann. I reasiran ki ozordi bann elevaz pe repran zot lanpler.\nAvek bi pou garanti soutenabilite prodiksyon lavyann, Gouvernman, avek led Labank Afriken pour Devlopman (ADB), pe komans en letid lo lefikasite nou sistenm elevaz pou amelyor prodiktivite sak staz prodiksyon, asir en pli bon nivo profitabilite e meyer akse lo marse lokal.\nLo kote lapes, travay pe kontinyen pou amelyor bann lenfrastriktir pou permet bann peser meyer akse avek bann resours ek fasilite lapes. Travay amelyorasyon in ganny fer lo por lapes artizanal Viktorya, e travay pe kontinnyen lo devlopman por lapes Bel Ombre ek Providence. Lezot travay pour lezot lenfrastriktir lapes artizanal e semi- endistriyel i an se-moman swa dan staz enplimantasyon oubyen dan preparasyon «tender» pou lenplimantasyon pli tar sa lannen.\nDefi sanzman klima\nDan mon bann demars aletranze, mon touzour met lanfaz lo nesesite pour lemonn trouv en solisyon soutenab e dirab anver sa fenomenn global ki afekte limanite annantye: sanzman klima. Bann pti Leta zil pe sibir son konsekans dan en fason dramatik. Isi, Sesel, nou’n pan’n ganny eparnye. Nou pe santi li atraver sanzman dan letan. Lasesres lannen pase, i enn pli pir ki nou’n deza sibir.\nKi mezir nou pe pran pou rezoud problenm aprovizyonnman delo potab dan letan lasesres? Gouvernman pe finaliz en plan nasyonal lo provizyon ek stokaz delo pour sa prosen 20-an ki pran kont nou kapasite pour anmas plis delo pandan lasezon lapli. Bann mezir imedya i:\nTransfer delo sorti Mt. Simpson dan danm La Gogue\nOgmant kapasite stokaz danm La Gogue par 60% an ogmantan so oter\nOgmant kapasite plant desalinasyonÂ\nAnkouraz bann gran proze lenvestisman, i konpri bann lotel, pour envestir dan zot prop sistenm desalinasyon\nRanforsi sa «scheme» ki deza an plas, a-traver PUC, pou ankouraz tou lakour annan zot prop tenk delo\nâ€¢ Fer li mandatwar ki tou nouvo batiman komersyal e gouvernmantal i annan son prop fasilite stokaz delo.\nLetan napa narnyen pou kritike, letan laviktwar i pour Sesel, politik bonmarse i atak sa ki pli sansib dan nou santiman. Sa se nou idantite, konman Seselwa. Sa se nou patriotizm. I annan ki dir ki etranze pe pran plas Seselwa. Eski etranze pe pran plas Seselwa? Statistik i montre ki an 2005 ti annan 319 etranze ki ti pe travay dan gouvernman. Ozordi sa sif i 191, lamazorite parmi zot dan Minister Lasante ek Ledikasyon. Sa i en laprev formel ki i annan en zefor pou ranplas etranze par Seselwa.\nI annan en total 30,860 anploye dan sekter prive ozordi. Parmi, i annan 21,030 Seselwa ek 9,830 etranze. Lamazorite mendev etranze i dan sekter tourizm ek konstriksyon. Eski nou fer tou sa etranze ki dan konstriksyon, dan lendistri tourism, ale? Eski nou aret fer lakaz? Eski nou ferm lotel? Eski nou pous tou sa bann ansennyan ek dokter etranze? Eski se sa ki serten i anvi vwar?\nDan tou pei o-monn i annan etranze ki pe travay. I annan en kantite nou, Seselwa, ki pe travay a-letranze. Eski nou ti a kontan war nou prop frer ek ser ganny pouse dan sa bann pei senpleman akoz zot «etranze»?\nLenvestisman etranze i kree biznes e donn lanplwa. I kontribye anver nou byennet. I bon pour Sesel. Mantalite serten ek sa kanpanny politik bonmarse ki pe senm zenofobi dan nou pei i fer Sesel ditor. I denigre nou.\nNou merit akey etranze ki viv parmi nou avek respe. Par kont, nou osi ekspekte ki zot respekte nou lalwa, nou kiltir ek nou koutim. Detanzantan nou ganny rapor ki nou travayer Seselwa i ganny maltrete par zot siperyer etranze dan bann landrwa travay spesifik. Mon totalman kondanm sa e nou pa toler personn vin maltret nou Seselwa. Minister Lanplwa i la pour asire ki sa pa arive. Dan bann sirkonstans kot i annan levidans, Gouvernman pa’n zanmen ezite pou fer sa etranze kit pei.\nI annan sa persepsyon ki Gouvernman pe vann later Sesel avek etranze. Sesel i annan en teritwar 45,539 ektar later. Ladan i annan 2800 ektar ki’n ganny vann avek etranze. Sa i reprezan 6.15% nou teritwar. Sa ki nou bezwen eksplik klerman e fer konpran serten dimoun se ki 95.5% later dan sa 6.15% ki’n ganny vann avek etranze i later prive. Wi, gouvernman in vann later. Me fer en letour partou: nou pou vwar lekel ki’n benefisye avek distribisyon later Sesel. Se sa sitwayen Seselwa ki ti reve en zour pou zot ganny son prop lakaz ki sa Gouvernman in vann li later a en pri sibvansyonel e tre abordab.\nEksepte dan serten ka eksepsyonnel - dan lentere nasyonal - Gouvernman pa’n vann later Sesel ek etranze. Me, dan bann ka kot lentere nasyonal i’n egzize, Governman i’n lease later pour bann proze ekonomik, parey lotel, avek etranze ki’n anmenn gran ranman pour Sesel.\nAnnou rapel: se sa Gouvernman ki’n asire ki nou Seselwa ordiner i ganny son kare later.\nNou’n osi antann koze bokou lo relasyon Sesel avek nou bann partener privilezye. I fatig zot ki sa bann pei oubyen lorganizasyon pe ofer nou don oubyen led. Zot pe demande akoz Sesel pe resevwar tou sa bann don. Zot i’n menm akiz mwan ki mon pe vann Sesel avek pei etranze. Zot i’n demande akoz Lenn tou resaman in ofer nou en bato ek en avyon pour nou Gardkot, ek en poze IT ? Akoz Lasinn in konstri lekol, lopital, lakaz, batiman Parlman e byento Zidisyer, eks? Akoz Linyon Eropeenn pe kontinnye ed nou dan sekter lapes e resaman dan nou lalit kont piratri? Akoz Abu Dhabi, dan son zenerosite, pe ofer nou lasistans pour en valer plis ki 150 milyon dolar : proze lakaz, baz naval, radar, sant diagnostik, 40 bis, lansennyman ennformatik dan lekol, zenerater, «windfarm», e plizyer lezot ankor? Kwa ki deranz zot dan sa? Eski sa i vedir ki mon pe vann Sesel a bann pei etranze? Eski sa bann don i pour mwan oubyen pour lepep Seselwa anntye ?\nAkoz sa bann partener pa ti pou ed Sesel? Akoz Sesel pa merit annan bann pei zanmi, ki oule ed li e ki apresye li? Akoz fodre nou ganny kit deryer? Me mwan, otan ki mon diriz sa pei, otan ki mon dir lepep Seselwa leve e debrouye, mon osi mon pou leve e debrouye. Mon pou kontinnyen al rode pour sa pep. Anba mon direksyon, Sesel pa pou zanmen ganny kit deryer. Anba mon direksyon, nou pou asir laviktwar pour Sesel.\nEn leson pour nou tou\nEnn-an apre sa lensidan polisyon par ASCON La Misere, demars pe finalize pour konpansasyon bann zabitan ki’n ganny afekte. I annan plizyer leson pour nou tou tire dan sa lensidan polisyon.\nI annan nesesite pour bann lazans gouvernmantal konsernen reste touzour vizilan e swiv de-pros bann gro proze, e fer sir bann regleman i ganny swiv e respekte.\nDezord ek demonstrasyon pa zanmen amenm rezilta. I konplik e retard ketsoz. Se dan lape e dan en fason sivilize ki keksoz i aranze.\nNou bezwen touzour atantiv anver nou pep\nZabitan La Misere i’n ganny en lendikasyon kler ki ler politik bonmarse i enterfer avek travay legal ek negosiasyon, lazistis i pran pli lontan.\nOzordi, mon oule profit sa lokazyon pour mwan dir senserman avek zabitan La Misere ki mon Gouvernman i la akote zot. Nou pe fer tou pour ki zot ganny zot konpansasyon. Sa lensidan polisyon par ASCON i regretab. Mon swete ki zanmen ankor okenn fanmir Seselwa i sibir sa soufrans.\nLavenir, prosperite ek progre nou pei i depann lo travay dir. Mon swe se ki sak Seselwa i asim son responsabilite, ki sak Seselwa i travay dir pour byennet son fanmiy ek son pei. E atraver nou prodiktivite, nou tou nou ava rekolte fri nou travay. Sa se en lot laviktwar pour Sesel.\nMon Gouvernman pou kontinnyen met tou myayen posib a-dispozisyon Seselwa pour ki nou asim nou desten, nou lobligasyon, nou drwa ek nou responsabilite. Nou pou kontinnyen met an plas bann politik ki asire ki Seselwa i vin bann travayer responsab, bann antreprener, bann «manager», propriyeter zot prop biznes ek lantrepriz. Ki zot partisip dan kreasyon larises ek prosperite nou pei. Se sa ki nou oule dir par «ownership» ek «empowerment», e nou pou touzour rod fason etann sa bann prensip.\nI annan anviron 1150 Seselwa ki travay dan lizin ton IOT. Sa bann travayer pa kalifye pour bann benefis tel ki gratwite parey lezot travayer Seselwa dan sekter piblik. Se pour sa rezon ki Gouvernman i’n deside rezerv en poursantaz «dividend» ki i resevwar pour son par dan IOT, e met sa dan en fon spesyal ki pou kouver peyman benefis ki travayer Seselwa IOT pa ti pe gannyen avan. Sa i a ankouraz plis dimoun travay dan lizin dan nou bi ranplas travayer etranze par Seselwa. I osi en garanti ki ler sa Seselwa i pran son retret i pou osi annan son benefis. Mon annan plezir pou anonse ki tou bann travayer Seselwa IOT ki pe al ganny zot konpansasyon sa lannen apre plis ki 5-an servis, pou osi ganny en gratwite anba sa «scheme», parey tou lezot travayer sekter piblik. Peyman gratwite pou fer an Avril sa lannen.\nTouzour, dan perspektiv «ownership» ek «empowerment», Gouvernman i’n deside pou vann inisyalman 40% son par dan Labank Savings avek tou kliyan ek anploye sa labank ki enterese aste par ladan. Sa pou pran lefe apartir 15 Avril sa lannen. Gouvernman pou anons byento bann mekanism finansyel abordab ki ava permet bann dimoun enterese partisip dan sa proze.\nSekter ekonomik ek finansyel\nSikse polisi ekonomik ki nou’n enplimante pandan sa de dernyen lannen in anmenn bokou benefis pou nou, plis ki nou ti ekspekte. Sa mwa menm, klasman Sesel ti ganny ogmante par lazans klasman enternasyonal Fitch sorti B pou vin B+ avek en outlook stab. Sa in ariv a en moman ler plizyer pei devlope ensi ki bann gran labank pe ganny downgraded. Tou Seselwa i devret fyer sa lakonplisman.\nOzordi, plizyer pei, i konpri serten pei Eropeen tel ki Lagres, Lirlann, pe sibir en nivo det ki pe kontinyen ogmante. Â Sesel, li, i pe diriz ver en nivo det soutenab. Nou Sesel, nou pe zouir en lanvironman kot nivo krwasans i for, an menm tan ki lenflasyon i reste tre ba. An 2010, nou ti anrezistre 6.2% to krwasans ekonomik an term reel, e lenflation ti preski zero.\nLezot endikater nou lekonomi i tre ankourazan. An 2010 nou ti war en rikord dan lakantite touris ki ti vin Sesel, en total 174,529. Deza depi komansman 2011, nou pe war en logmantasyon par rapor a menm peryod lannen pase. Lo kote lenvestisman etranze direk (FDI), apre en lannen eksepsyonel an 2010 kot nou ti war en total US0 million verse dan nou lekonomi, an 2011 nou ekspekte ankor anviron US0 milyon. Performans domestik in osi tre solid.\nLezot endikater ekonomik Sesel i dir ankor plis: en sirplis fiskal ki fondamantal pour nou kontinnyen redwir nou det nasyonal; en to lezanz ki tre stab; reserv deviz etranzer ti’n ariv pros US0 milyon a la fen Zanvey 2011, ki egal a 2.4 mwa kouvertir lenportasyon.\nDan sekter finansyel, zefor bann labank gouvernman pou pran lavans dan rediksyon to lentere in komans peye. An moyenn, to letere labank komersyal ti’n desann 11.5% an Desanm 2010, sorti 16% dan premye trimes 2009. Menm si nou rekonnet zefor lezot lenstitisyon finansyer ki’n kontribye dan sa rediksyon, mon Gouvernman i santi ki sa ki zot in fer i pa ase.\nAtraver nou bann labank piblik, Gouvernman pou kontinnyen fer tou ki i kapab pou kontinnyen redwir to lentere ek lezot kou ki dimoun ek biznes i peye lo zot loan. Alors, mon lans en lot lapel avek bann labank prive pou swiv legzamp labank piblik. In ler pour bann labank konpran ki kredi banker i enn bann lakle developman ekonomik. Konsider lezot ketsoz apar zis zot profi! Anmenn bann kondisyon pli favorab, ki swa rediksyon zot to lentere, zot bann komisyon, bann garanti eksesiv, e bann period tre kourt ki zot demann bann kliyan pou repeye.\nFenomenn piratri i avek nou, e i pou reste avek nou ankor byen lontan tan ki problenm Somali koman en Leta viyab pa ganny rezoud. E nou bezwen fer fas a sa problenm avek realizm, riger ek determinasyon. Sesel i annan en pti Lafors, ki protez nou lentegrite teritoryal, nou sirvi ek nou aktivite ekonomik. Nou annan en pti Lafors, me en Lafors determinen e kouraze ki’n rankontre bokou sikse dan nou lalit kont piratri modern. E sa in vinn en laviktwar pour Sesel. Pour sa mon felisit ankor enn fwa nou bann militer. Ozordi napa okenn Seselwa ki kapab kestyonn rezon-det nou Lafors Defans. Lakominote enternasyonal in promet nou bokou lasistans me sa i pran en kantite letan pou materyalize. Se pour sa rezon ki mon ti eksprim mon dezwapwentman dan rakont ACP ki ti fer tar lannen pase. Sepandan i annan serten devlopman pozitiv. Linyon Eropean i’n anonse ki i pou siport nou avek en milyon Euro par an pandan trwa-zan pour kouver parsyelman depans ki nou fer pour proteksyon nou delo teritoryal. Lenn, Lasin ek Abhu Dhabi osi i’n siport nou avek bann resours enportan dan sa lalit. Me fodre nou ganny plis resours, pour patrol, pour prizon, pour nou sistenm zidisyer, e pour nou Lafors an zeneral. Menas pitratri i pa konsern Sesel tousel, me lemonn antye.\nMe, mon repete, problenm piratri pa pou kapab rezoud lo lanmer tousel. Kominote enternasyonal i bezwen pran an konsiderasyon problenm Somali dan tou son dimansyon.\nAvek en popilasyon anviron 7 bilyon zabitan, defi ki lemonn pe fer fas avek napa limit. Lasyans i parfwa permet nou trouv solisyon pour plizyer defi ki en popilasyon lemonn an kwrasans eksponansyel i egzize. Me lasyans tousel pa pou rezoud tou problem lemonn. Travay ansanm, atraver frontyer, atraver pei, atraver gouvernman, atraver konminote i reste enn bann larepons pli realis.\nSerten parmi nou pa realize ki mannyer nou en pep beni. Sa koezyon sosyal ek sa larmoni ki fer sa nasyon kreol Seselwa napa ankor dan lemonn. Nou annan nou plas dan lemonn, nou annan zanmi - bann partener fidel - ki la pare pour ed nou. Annou protez sa lanmitye. Annou debaras nou avek politik bonmarse. Annou azir dan lentere Sesel.\nNou 89,000 dan sa 7 bilyon zabitan lemonn. Nou pa tousel; nou pa kapab viv an izolasyon. Plis ki 90% sa ki nou konsonmen i sorti partou atraver lemonn. Leta nou nasyon i, an grann parti, liye avek sa ki pe pase dan lemonn. Nou abilite pou adapte, pou vinn pli inovatif e pli rezilyan i liye avek sor sa vilaz global ki nou partaze. Odela tou, i osi ganny determinen par nou travay dir e nou sans responsabilite anver nou lekor, nou fanmiy, nou lakour, nou konminote, nou pei e sa monn ki nou viv ladan¦\nDan sa nouvo Sesel ki nou pe viv ladan, napa plas pour divizyon, napa plas pour mediokrite, napa plas pour zenofobi, napa plas pour sa ki pa kontan Sesel. Dezorme tou nou sikse, i laviktwar pour Sesel. E sa laviktwar se pour tou Seselwa premye.\nKi Bondye i kontinyen beni nou pti pei e lepep Seselwa.


Mesaz alokazyon Lazournen Zanfan-Profite e viv zot lanfans – Minis Lloyd\n« Nou la pour gid e siport zot. Loportinite i la, i varye e i pou tou.\nAnpes zot vin viktim bann fleo advers ki pe ravaz nou sosyete me reste rezilyan kont bann move lenflians. Profit lokazyon zot lafet pour reflesir lo ki mannyer zot kapab anpes zot tonm dan sa bann fleo sosyal e ki mannyer zot kapab ed zot kanmarad ki petet pli feb ou pli vilnerab. »\nMinis in dir sa dan son mesaz alokzayon Lazournen Zanfan ozordi.\n« Lazournen bann zanfan i spesyal akoz i en zour kot nou tou nou selebre lanfans ek linosans nou zanfan. I osi en moman pour reflesir lo lavenir.\nLavenir nou nasyon i depan bokou lo nou bann zanfan ki pe grandi ozordi. Zot menm bann fitir ners, dokter, ansennyan, dirizan. Alor i enportan ki nou donn zot nou sipor.\n« Zanfan ozordi pe viv dan en lemonn ranpli avek tantasyon ek defi sosyal tel ki drog, lalkol, lansentmen anba laz parmi bokou lezot ankor. Fas a tou sa bann defi i neseser kree en bon lanvironnman ek loportinite pour zot kapab grandi e epanouir. Zot bezwen sirtou devlop bann valer e en bon fondasyon pour zot kapab dir non. Lafanmiy, kominote, sosyete an zeneral i bezwen donn zot gidans.\n« Nou fyer ler nou war bokou nou bann zanfan ki malgre bann defi toulotour, pe fer sikse e nou pli fyer ankor pour vwar bann ki kapab sirmont difikilte pour vin bann bon role model.\nZanfan, zot lavenir i dan zot lanmen. Loportinite e sipor i la e i reste zis pou zot fer bann bon swa.\n« Me zot osi bezwen obeisan, devoue, sezi bann loportinite ki a zot dispozisyon, mars lo bon semen, devlope fizikman, sosyalman e spirityelman.\n« Alor, alokazyon zot lafet mon mesaz pour zot i koumsa : profite e viv zot lanfans. Nou la pour gid e siport zot. Loportinite i la, i varye e i pour tou. Anpes zot vin viktim bann fleo advers ki pe ravaz nou sosyete me reste rezilyan kont bann move lenflians. Profit lokazyon zot lafet pour reflesir lo ki mannyer zot kapab anpes zot tonm dan sa bann fleo sosyal e ki mannyer zot kapab ed zot kanmarad ki petet pli feb ou pli vilnerab.\n« Tenm nasyonal pour sa lannen ‘Koste Seselwa’ i evok bann tel valer koman lanmour, respe, linite, solidarite ek tolerans. Zanfan osi fodre aprann, viv e promot sa bann tel valer. I dan sa fason ki nou pou kapab asir en lavenir briyan pour nou nasyon.\n« Mon swet tou zanfan en bon lafet. »


Budget Speech 2020 of the Leader of the Opposition (5/11/19) – The National Assembly of Seychelles\nHome » Plenary Items » Budget Speech 2020 of the Leader of the Opposition (5/11/19)\nBudget Speech 2020 of the Leader of the Opposition (5/11/19)\nMr. Speaker, Koleg MNA, Minis ek Staf Minister Finans, viziter dan Galeri, pep Seselwa,\nPremyerman, permet mwan pou remersye Minis avek son lekip profesyonnel e dedye pour prezantasyon Bidze 2020. Sa lekzersis parey nou dir tou le tan i demann bokou konsantrasyon akoz i esey tous tou aspe nou sosyete ek tou nou zabitan. Nou apresye zot konpetans e zot langazman. Byen sir, nou osi rekonnet ki letan zot pe prepar sa bidze, zot pe swiv bann prensip e filozofi sa gouvernman ki la ozordi. Alor ekspekte ki i pou annan diferans dan lafason ki nou, koman en lopozisyon ozordi, nou regard bokou laspe ek fason fer ki pe ganny propoze. Me sa, dan okenn fason pa devret annan nanryen pou fer avek zot travay ek zot profesyonalism. Apre tou, avek en sanzman gouvernman, ki nou ekspekte an 2020, se zot, sa bann profesyonnel ki ava kontinyen fer zot kontribisyon dan devlopman nou pei.\nMsye Speaker, Gouvernman ozordi i kontinyen pe fer en travay mentenens avek nou pei. Zot mank kouraz pou vin inovativ, e zot per pou pran bann desizyon brav ki ava lans nou ver en lavenir prospere. Parey mon’n deza dir dan lepase, lepep Seselwa pa ganny sa lespwar pour en meyer demen. Desizyon ki ganny pran yer i sanze ozordi, nou war en mank aksyon konkret ki pou montre sa pep en larout eklere e donn li konfyans ki koman en Seselwa, I pou kapab partisip dan kreasyon sa larises, e pli enportan, benefisye ladan. Zabitan Mahé, Praslin, La Digue e tou zil nou larsipelego I oule war son pei bouze dan en fason pozitiv. I pas tro bokou letan pe espere.\nSa i pli gran diferans ant filozofi ozordi ek filozofi LDS. LDS i krwar dan pran desizyon rezonnab ki byen analize, pas dan aksyon e fer keksoz bouze. Nou krwar dan koz direk avek sa pep, afen ki I konnen kote i debout e kote son pei pe anmenn li. Nou pa krwar dan evite pran desizyon zis akoz tel dimoun i nou dalon, oubyen kwa ki nou pou gannyen avek li. Kot fodre koze, nou koze e kot fodre pran aksyon nou krwar dan aksyon.\nMsye Speaker, zisteman pandan sa lekzersis analiz bize pou annan lenstans kot nou pou dir non, e dan lezot lenstans, nou pou demande e ensiste ki gouvernman i met plis larzan. Nou’n deza fer sa avan. An 2016 letan SPDF ti dir zot bezwen R120m pou mentenens Topaz an Lenn, apre ki nou ti analiz byen tou keksoz, nou ti dir non, e zanmen SPDF ti retournen, me parkont Topaz ti retournen, ‘fit for duty’. Sa menm lannen, nou ti ensiste ki plis larzan i ganny mete dan bidze pour ki Lazans tenny dife i ganny en nouvo masin ki kapab ariv pli o-posib, e nou kontan ki sa proze in materyalize e sa lazans ozordi i pli ekipe. Se sa fason nou travay.\nEski sa i en bidze eleksyon? Byen sir i en bidze eleksyon. Sak Seselwa pe deza fer zot prop konklizyon e bokou pe demande akoz ki serten desizyon i ganny pran an 2020, lannen eleksyon prezidansyel. Seselwa Msye Speaker in mir politikman. Mon napa gran problenm avek en bidze eleksyon. Sa ki nou bezwen gete se si i bon oubyen non. Me Minis I kapab reste asire ki nou pa pou ganny ebloui par sa lalis proze ek progranm ki’n anboufte bidze 2020. Sa ki Seselwa entelizan i bezwen fer, se konpar larepons ki Gouvernman ti donnen letan kestyon ti ganny demande lo serten size ki konsern zot e desizyon kin ganny pran ozordi. Par egzanmp, travayer ki lo kontra dan gouvernman, mazinn byen ki mannyer Ladministrasyon Piblik ti dir ki zot pa pou kapab ganny ‘long service allowance’ akoz zot ganny gro benefis lafen zot kontra. Ozordi i ok? Travayer parastatal, eski zot rapel zot osi letan mon ti lager pour zot ganny sa ‘long service allowance’, ki larepons gouvernman ti donnen? Mr. John Adam, Mrs Ivy Orr, Mrs Françoise Shroff, Mr. Eric Arnephy ek bokou lezot, zot rapel ki larepons mon ti gannyen konsernan pansyon ki zot pe gannyen? Mon kontan ki mon’n ede pou sakouy pye fri, e menm si lannen eleksyon ki fer zot riy en pti git, mon kontan menm, e mon riy avek zot.\nNou’n war menm zafer dan bann bidze oparavan. Bidze i dres en zoli portre lalis proze me bokou apre pa ganny enplimante, e i annan ki revin ankor dan bidze lannen apre lannen. Eski alor bann sif i realistik oubyen zot zis anbelir bidze? Letan nou balans performans bidze sa lannen an-relasyon avek proze, dapre parol Minis, nou ganny en mwayen anviron 30-35% performans zeneral, etan donnen ki pli o sikse i anviron 50% e pli ba i 11%. I senpleman bann promes ki ganny mete koman bann labwet pou ganny vot. E pourtan Minis limenm I dir nou ki gouvernman i annan problenm pou rekrit eksper pou enplimant sa bann proze.\nEski se pa sa problenm partou dan pei ozordi, enkli dan sekter prive? I annan nesesite Msye Speaker pou fini travay lo en ‘National Human Resources Information System’ e etabli en ‘National Manpower Requirements Database’ pour nou kapab focus lantrennman bann Seselwa dan bann landrwa kot nou lekonomi i annan gran demann. La nou ava vreman pe regard devan e pran devlopman nasyonnal o-serye e sa ki ganny mete dan bidze i ava realistik akoz nou ava akonpli zot.\nDan mon pwenn-d-vi, en bidze nasyonal, apard regard sif ki gouvernman i propoze pour kolekte koman reveni e pour depanse pour fer marse pei, i devret osi analize ki mannyer nou lekonomi antye pe fonksyonen e ki nou pou fer pou amelyor li e fer li grandi. Nou devret konstaman pe regard devan e demande ki lot pa ki nou pou pran? Ki nou fer pou solidifye nou bann lendistri e pou anbelir zot pou anmenn plis loportinite pour nou dimoun kree larises. Se sa larises ki ganny kree ki pou permet Gouvernman soutenir son bidze e ogmant li kot i neseser a lavenir. Eski sa gouvernman pa war ki i annan en gro problenm letan lendistri ki fer pli byen dan nou pei ankor ennfwa se prodiksyon gines avek labyer pour konsomasyon lokal?\nMsye Speaker, mon kwar bidze 2020 i devret osi poz sa kestyon pour bann aktivite ekonomik, me sirtou pour nou bann lendistri kle. Pour nou lendistri lapes, ki lot pa? Nou’n annan en plan devlopman lapes ki Minis ki responsab pour sa lendistri in propoze resaman. Nou devret war en koneksyon dan sa plan avek Bidze. Annou gete kote nou kapab anmenn sa lendistri pour soutenir e agrandi nou lekonomi dan lavenir. En keksoz ki nou’n koz lo la se anmenn plis partisipasyon Seselwa dan lapes endistriyel. Seselwa i bezwen annan plis partisipasyon dan sa lendistri. Napa dout ki se dan sa direksyon ki nou bezwen ale. Stok pwason dan nou losean i limite, e bann eksper i koz lo posibilite ki stok i redwir a lavenir. Donk pou nou kapab gard nivo benefis e ogmant li, nou bezwen annan en pli gran par dan sa lendistri. Deza, nou annan de-trwa antreprener Seselwa brav ki’n antre dan lapes komersyal. Nou bezwen gete ki manyer nou pou ed zot pran sa lot pa. Non selman zot bezwen vin pli gran me nou osi bezwen ki nouvo zenerasyon i kontinyen kot zot in komanse. Bidze, in mank loportinite pou met divan anba lezel sa bann antreprener Seselwa dan sa lendistri pou donn zot bann lankourazman tel ki lekipman, marse pou vann zot prodwi, later pou letablisman lizin pour transformasyon prodwi e proteksyon. Eski Seselwa ki dan lapes in ganny okenn lankourazman Zedi pase? Larepons pour mwan i kler – I en gro NON. Si nou anvi en lendistri i grandi e Seselwa i pran kontrol, fodre ki gouvernman i osi zwe en rol. Pa zis koz lekonomi ble, me fer li vin vreman ble, en realite pour Seselwa.\nMsye Speaker, pour nou lenditri touris osi, nou bezwen gete ki nou fer ozordi pour agrandi benefis demen. Nou’n ganny lakantite lalinny aeryen ki nou kapab soutenir e nou pe al ver lakantite lotel ki nou kapab soutenir. In ler pou konsantre pli serye lo ki mannyer nou ganny plis larzan avek touris ki nou annan. Mon ti a kontan propoze ki Gouvernman i reget ankor litilizasyon nou later ki reste disponib tel ki Cap Ternay pour devlopman komersyal ki a servi nou lendistri touris. Sa i devret fasilite ki annan bann atraksyon baze lo nou lanvironnman natirel e nou kiltir ki a ofer keksoz azoute pour touris vizite, aktivite pour zot pran par ladan e prodwi ki zot kapab aste. Sa i fer mwan, e mon sir Minis pou konn ekzakteman ki mon pe dir, mazin bann model lo kontinan Lafrik, tel ki Carnivore an Kenya oubyen Boma, kot Victoria Falls. Nou deza war popilarite Boat House ek Bazar Labrin, e sa i montre nou deza ki nou bann viziter i anvi plis aktivite. Ler ou get en landrwa parey L’Union lo La Digue, avek fasilite tre senp, ki, gras a aksyon sa Lasanble, in war son potansyel agrandi, nou kapab demande akoz nou pa kapab devlop lezot landrwa pour nou ofer en leksperyans pli ris, pli Kreol pour nou bann viziter e anmenmtan kree plis larises pour pei? Sirman lo nou 3 zil prensipal i annan lespas pou fer nou bann viziter apresye nou kiltir e anmiz plis, an-mezir ki plis dolar i rantre dan nou lekonomi.\nMsye Speaker, Minis in fer resorti ki 436 morso later in ganny mete a dispozisyon fermye. Me eski sa pa en bon moman pour gete ki manyer sa sekter pe pas lo en lot nivo. Ziska konmela, tou nouvo fermye pe fer sa ki lezot pe deza fer, setadir prodwi legim, ek fri, e gro manze pour konsomasyon tradisyonnel. Me benefis plant menm legim i kapab war son limit, e fermye pour bezwen nouvo debousman. In ler pour diriz nou lagrikiltir ver en nouvo letap pour redwir lenportasyon, e osi pou nou rod prodwi avek posibilite eksportasyon. Mon pa pe sey dir ki si sa ki nou kapab eksporte, me ler ou mazin en prodwi parey lavannir, ki annan gran valer lo marse enternasyonnal, e ki nou’n deza eksporte dan lepase, nou kapab konklir ki posibilite i ekziste. Lasosiasyon Fermye i annan en kantite lide, fodre ki zot ganny ekoute, e olye fer zot fristre avek taks, se lankourazman ek debousman ki zot bezwen gannyen. An retour Msye Speaker, se Sesel ki pou benefisye.\nMsye Speaker, mon bezwen osi dir ki apre en kantite vizit ki Komite Zil in fer lo nou bann zil, tou manm i reste enpresyonnen avek sa ki pe arive lo Denis Island. Lagrikiltir, tourism, lenerzi renouvlab ek konservasyon in may kanmarad byen for e sa zil i donn nou en model devlopman pour nou bann zil. Felisitasyon Mr. ek Mrs Mason. Si ti annan en pli gran sipor Gouvernman, bokou plis tya kapab ganny fer. Zisteman Msye Speaker, se sa ki nou pe koz lo la. Petet antre tan departman Leritaz tya kapab repar sa far istorik, ‘the famous Denis Island Lighthouse,’ ki lo sa zil.\nPosibilite i la. Defi osi i la. Me parey tou keksoz dan lavi, letan i annan en vizyon, ou kapab fer sa ki paret enposib vin vre. Nou bezwen senpleman vin pli inovativ, me an menm tan nou bidze i dwatet promot lazistis dan tou sirkonstans. Dan sa bidze, mon zis espere ki bann sif ki donn lespwar ozordi pa anmenn fristrasyon ek lakoler pli tar.\nSerten I kapab demande kwa sa lazistis ki mon pe koz lo la? Les mwan eksplike. Letan nou koz lo proze kapital ek kontra, annou fer sir ki bann proze i vreman kout sa pri ki pe ganny mete e dezyenmman, ki tou dimoun i ganny sans partisipe e ganny sa kontra si son kalkil ek konpetans i meyer. Letan nou met larzan pou konstri lakaz e kree bann kare later, annou fer sir ki se bann aplikan ki swiv prosedir e ki kalifye ki gannyen. Letan nou met larzan pour lasistans sosyal, annou enn fwa pour tou, koup lo labi pou asire ki aplikan ki dan bezwen e ki kalifye ki resevwar lasistans. An dot mo, annou pa gaspiy larzan lepep Seselwa zis pou fer kontan fanmiy, zanmi ek konesans. LDS in lite kont koripsyon e malservi fon piblik. I ankor pe arive, alor tou ki konsernen i devret pran en nouvo latitid dan zot fason fer. Nou war sa klerman dan rapor Oditer Zeneral.\nMsye Speaker, afen ki ou kapab depanse, ou bezwen annan akse avek larzan. Gouvernman i ganny son larzan atraver taks ki i ranmase avek biznes, alor i kler Gouvernman i en fasilitater, e i anmas taks, biznes i kree larises, e Gouvernman i pran atraver bann fre ek taks ki i enpoze. E la mon bezwen dir Msye Speaker, parey tou Seselwa, mon’n soke letan Minis in dir nou ki zis 10% lakonpannyen pe kontribye 97% biznes taks e ki 30 lakonpannyen ki pey 80% total biznes taks dan nou pei. Anplis ki sa, in dir nou ki 717 lakonpannyen pa pey okenn taks akoz zot pa’n fer profi, se sa ki zot declare omwen. Sa ki osi sokan se letan Seselwa pe konplent pri lavi ki ser, e ki nou war plis laboutik pe ouver dan tou kwen nou kominote, Minis I dir nou ki 77% bann lakonpannyen ki fer ‘wholesale’ ek ‘retail’ pa’n pey okenn taks biznes akoz zot in deklare ki zot pa’n fer profi. Eski vreman nou kapab pe viv dan en tel realite? Ki vreman pe arive? Minis mersi bokou pour sa deklarasyon ki oun fer dan en fason fran e onnet pour nou konnen kot nou debout. Msye Speaker, mon pa ganny en konpran, e mon demande ki minis I eksplik nou sa byen menm dan son larepons. Anplis ki sa mon pe demande ki dan lespri latransparans Minis I donn nou lalis sa 30 lakonpannyen ki pey sa kantite taks afen ki lepep Seselwa i ava zize pour limenm. Si Minis pa donn nou sa, FPAC pou bezwen fer son prop lenvestigasyon e fer piblik konnen.\nMsye Speaker, ki mannyer eski nou kapab alor dir ki nou lekonomi I an bonn sante kan mazorite lakonpannyen pe deklar en pert e preski napa larzan ki pe rantre dan kof gouvernman atraver taks biznes? Dan sa ka mon pou dir ki se lekonomi bann endividi ek bann lakonpannyen ki an bonn sante. Sa ki mon tya kontan ki Minis I osi fer, se pour balans larzan ki kit nou pei atraver bann labank ek ‘money changers’, avek Labank Santral kot zot kapab ganny tou sa lenformasyon, pou regarde konbyen sa bann biznes ek endividi ki pe dir zot pa pe fer okenn profi e alor pa pe pey okenn tax, pe transfer deor. Mon pa aksepte ki Sesel I ganny servi pou kreasyon larises, me profi ek larzan, ki enkli taks i al andeor Sesel. Apre nou koz lo pri lavi ki ser? Sa i leka senpleman akoz gouvernman pa pe met son lipye ater pou defann nou pep. Mon espere ki Seselwa I konpran sa sitiasyon byen menm. Sa i apel senpleman tir dile avek Sesel, me pa donn Seselwa enpe sa dile. Msye Speaker, i pa akseptab e nou ekspekte aksyon lo lapar gouvernman. Sa i apel en gro lenzistis pour nou pep.\nMsye Speaker, zot ava osi konpran mon konsern akoz lo en lot nivo, Minis in osi dir nou ki bann aktivite lotel i kontribye zis 7% reveni total taks biznes. Mazinen ki 44 lakonpannyen dan sekter touris in deklar depresiasyon ki tonm plis ki 50% e alor pa’n pey en sou taks biznes. I kler alor ki i annan en gro problenm dan nou pei. Lendistri touris i nou lendistri prensipal. Nou’n antann ki i annan plis touris ki pe vizit Sesel e ki zot pe ranmas plis reveni. Nou menm ekspekte en logmantasyon 5% sa lannen. Dir nou lekel bann gro lakonpanyen touris ki pe kontribye taks dan nou pei. Eski pa i ler pou fer en revizyon total afen ki nou ariv lo en sitiasyon kot biznes i benefisye, me ki lepep Seselwa osi i resevwar son par, e sa pour ki nou kapab ganny meyer servis tel ki ledikasyon pour nou zanfan, en bon sistenm lasante ki donn nou konfyans, san oubliy met plis larzan dan pos Seselwa?\nMsye Speaker, i normal alor pour mwan demande ki pe arive avek Komisyon Reveni Sesel? Ki zot pe fer pou evalye sa bann biznes ki deklar zot pa fer profi e alor pa pey taks biznes? Eski zot mank kapasite pou fer sa travay? Minis pou bezwen ekler nou lo la. Mon krwar ki nou bezwen pran nou pei o serye. Sa Komisyon i bezwen met plis zefor dan koleksyon reveni. Nou’n tou-l-tan donn zot nou sipor, swa pou rekrit plis dimoun e menm pou ogmant zot lapey. Mon bezwen demande ki biro taks i aret al kot menm pti biznes Seselwa pou fer lenvestigasyon, me ki zot regard plis sa bann ki gro e ranmas sa ki zot merite. Eski zot pe osi regarde lekel sa bann lakonpannyen nanm anba ki zot kasyet zot reveni e la Biro Rezistrasyon osi tou, i annan en rol pou zwe e alor pe kasyet taks ki zot devret peye akoz letan zot pe vin gro, letan pou pey taks, zot kas zot an mil pti morso e zot pa pey taks, e alor nou bezwen regarde tousala? I evidan ki Sesel pe perdi tro bokou larzan. Moman in arive pour nou regard plis nou pep ek nou pei. Sa zafer pa pou kapab kontinyen.\nMsye Speaker, mon anvi dir avek Seselwa, mwan, mon pa pe rod pini personn, me mon pe plito rod lazistis, akoz apre tou, letan en dimoun pa pey son taks, i vedir ki i pe pran tou nou larzan i pe met dan son pos pour son byennet. Letan i pey son taks, i vedir ki nou benefisye letan nou al lopital, letan nou anvoy nou zanfan lekol e dan lezot depans ki gouvernman i fer dan bidze, bann pti semen, tou keksoz ki fer dan bidze. Parey mon’n dir oparavan, mazinen ki se taks ki Gouvernman i ranmase, kontribye par ou ek mwan ki i depanse pou kapab donn nou en bon lavi. I pa normal pour nou pey taks lo tou komodite dan laboutik e ki sa marsan pa remet sa larzan dan kof leta. Sa, i osi rezon nou kontinyen lager kont koripsyon akoz se nou larzan ki ganny vole. Sa, i senpleman pa normal.\nMsye Speaker, dan sa menm lespri, in ler pour ki en sistenm taks kler avek bann regilasyon senp e fasil i ganny etabli enn fwa pour tou. Bann eksper dan sa domenn i dir ki lezislasyon taks ozordi i anbigi e diferan lezislasyon Iikontredir kanmard e ki i annan en sel dezord. Sa ki pey taks e sa ki ranmas taks i enterpret lalwa sakenn dan son fason, e sa byen sir i les ouver tou sa trou e sanmenm sa ki pei pa pe ranmas larzan ki i devret. Mon espere ki Sesel i ava byento annan en lalwa taks byen analize, kalkile e balanse pour ki pei e tou Seselwa i ava benefisye. Msye Speaker, parey ou konn byen, LDS i krwar ki taks i bezwen desann, taks i bezwen zis e ki tou dimoun i bezwen peye e ki sa i sel fason pou kapab fer li desann.\nSa, i fer mwan regard enpe pre sa ki mon pou apel bann gaspiyaz letan pou ranmas detrwa sou, tandi ki gro roupi i disparet. Ki vreman pou abouti pou fer desann sa sonm R3000 ki en endividi i kapab fer vini prodwi atraver Internet pou fer li vin R1500? Avek tou son bann konplikasyon Bill of Entry ek lezot, gouvernman pe senpleman pini Seselwa. Nou viv dan en monn kot dimoun i kapab fer vini son prop keksoz ki i bezwen akoz sistenm komers in evolye. Akoz ki Sesel pe retourn an-aryer? Akoz zot pa plito al ranmas gro larzan taks ki pa pe ganny peye olye trangle en Seselwa ki fer vini de komodite pour li servi. Me si i annan ki pe fer gro biznes, apros zot e fer zot pey taks ki zot devret, me pa met tou dimoun dan menm sak. Antouka, mon anvi dir avek Minis nou pou bezwen regard byen son regilasyon letan I anmennen.\nMsye Speaker, sa zafer taks lo akomodasyon ek loto i osi fer mwan riye akoz i ranpli avek kontradiksyon. Petet mon bezwen dir Minis ki sa bann dan son minister ki annan ‘Institutional memory’ ti devret notifye li. Minis I dir nou ki sa taks lakaz pe sorti 15% pou vin 3% akoz I krwar ki sa pou fer desann pri lwe lakaz. Eski Minis pe dir nou ki letan sa menm gouvernman ti enpoz sa taks detrwa lannen pase son bi sete pou fer monte pri lwe lakaz? Lo sa zafer taks lo loto. Sa lespri ogmant R25,000 levy lo tou transpor i prezant li tro fasilman koman en fason pou pini sa ki annan mwens larzan Minis, se sa lafason ki I ganny enterpret deor alor i pa normal. Lo kote transpor hybrid, gouvernman I montre kontradiksyon. Letan hybrid ti rantre dan pei, taks ti 5%. Me letan dimoun ti tonm lo sa kalite transpor, ki gouvernman ti fer? I ti war sa koman en loportinite pou ranmas larzan e alor i ti ogmant sa taks en sel kou pou fer li vin 12.5%. Eski zot vreman krwar dan hybrid e dan lanvironnman? Me an menm tan, Minis I dir nou ki en transpor hybrid ki par lao 2000cc pou ganny trete koman en transpor konvansyonnel. Apre 2000cc i nepli en hybrid, I transformen ankor ennfwa? I vin en lot kalite hybrid, konmsi i retourn parey I ti ete avan? Sorry Minis, me mon pa ganny en konpran polisi gouvernman e kwa ekzakteman ki zot anvi akoz I ranpli avek kontradiksyon.\nAn-relasyon avek lanfaz lo koleksyon reveni mon bezwen felisit tou manm FPAC dan sa Lasanble Nasyonal pour travay ki nou’n fer ziska prezan. Nou’n war en kantite, nou’n raport en kantite, me malerezman Lekzekitiv pa’n fer ase dan mon lopinyon. Apre ki Lazans Botanik ti pas devan FPAC boner sa lannen, mon kontan war ki zot in sanz zot prozeksyon an sa ki konsern reveni. Sa in sorti R1.2m pou vin R6.874m pour 2019, e menm sonm in ganny mete pour 2020. Menm zafer i aplik pour Linyon Estate kot apre ki FPAC ti fer en travay laba, pour premye fwa zot in deklar en profi dan 2 lannen konsekitiv. Avek lankourazman FPAC, ansyen Minis Larose, ek zot Bord, SRC menm ti prezant premye rapor ki montre en gran koleksyon reveni konpare avek bann lannen avan. Sa, i en lendikasyon ki vreman sa sizyenm Lasanble anba direksyon Onorab Speaker Nicholas Prea, dirize par LDS in zwe en gran rol pou amelyor koleksyon reveni dan nou pei, an menm tan ki nou koup lo gaspiyaz ek koripsyon. Fodre pa ki Seselwa I oubliye ki konpare avek oparavan kot tou larzan dan Bidze ti fini depanse lafen lannen akoz ti napa kontrol, ozordi sa larzan i retourn dan kof leta e Minis I kapab deklar lekonomi dan detrwa santann milyon roupi lafen lannen. Nou pe fer progre definitivman.\nMsye Speaker, mon bezwen osi mansyonnen ki sa menm Lasanble, atraver bann kestyon ek mosyon in kapab pous gouvernman pou fer serten lenvestigasyon mazer dan serten lazans, tel ki SBFA, e la mon anvi dir Minis, mersi bokou pour lafason ki oun azir koman Minis Finans, e la nou’n war kot i annan plis ki R80milyon an kestyon. Nou’n osi fer lamannman dan lalwa Lazans Anti-Koripsyon e nou espere ki avek en bon korperasyon avek lapolis, koripsyon i ava ganny konbat e larzan sa pep i ava retourn dan kof. I reste en defi pour sa lazans pou fer retournen sa 50 milyon dolar ki ti disparet. Msye Speakr, mon swe se ki kan sa 50 milyon i retournen, i ava retourn avek bokou zanfan e bokou pti zanfan, e ki sa 50 milyon i ava anfet en granmer oubyen en granper Bizael akoz i ava met bokou larzan dan nou kot.\nMe Msye Speaker, mon dezapwente ki sa bidze i en lot ki mank linovasyon pou met divan anba lezel lazenes Seselwa. Premyerman letan mon koz avek bokou zenn profesyonnel, mon tou-l-tan renouvle mon prop lanthousiasm avek zot vizyon. Letan par egzamp ou war bann zenn ki anvi lans zot dan volontarya akoz zot kontan zot pei, e zot konsernen avek son lavenir e zot eksplik ou ki letan zot regard bann zanmi zenn ki’n tonbe, zot anvi sanz sa sitiasyon e partaz zot konesans, lenerzi, ou senpleman donn lezot lespwar pour lavenir, Msye Speaker, i donn mwan konfyans dan en meyer demen. Letan mon regard bann zenn ki dan Lasanble ozordi e ki anvi vin ekoute pou zot konnen dan ki direksyon zot pe ale, mon anvi dir avek zot kontinyen e felisitasyon pour zot lanthousiasm. Kan mon rankontre bann zenn ki dan konservasyon nou lanvironnman e ki donn zot lafors pou ranmas salte lo lans e anmenn kanpanny kont plastik, ki krwar dan lapes soutenab, dan ledikasyon e dan proteksyon bann lespes, mon krwar ki nou devret donn zot en plas enportan dan sa bidze. Msye Speaker, Lasanble napa drwa enpoz okenn sonm lo gouvernman, alor mon fer en lapel spesyal avek Minis ki en serten sonm i ganny mete pour bann NGO lazenes ki travay avek zenn. Eski pa ti pou bon pour kree en fon pour linovasyon afen ki nou zenn i kapab debourye? Lazenes, Msye Speaker pe rod divan anba zot lezel, zot pa pe rod nou pou fer tou pour zot. Sosyete i bezwen donn sa bann lespri vayan, dinamik, ranpli avek lenerzi, ki demen pou diriz sa pei ver nouvo lorizon, sa posibilite pou anvol pli o posib. Lorizon i devret zot limit lesyel i devret oter ki zot kapab ale. La mon anvi dir avek zot, zot annan mon sipor total.\nMon sagren letan mon antann Minis mansyonnen ki Sesel pe deteryore lo lendeks fasilite fer biznes. Eski sa i drol? Pour mwan, definitivman non. Tro souvan en departman pa konnen ki en lot pe fer e sa envestiser i ganny anvoye partou. I senpleman annan sa nesesite pou senplifye sa prosedir, e byensir pour le moman olye amelyore nou war keksoz vin pli difisil e pli konplike. Avek bann reform apropriye, mon annan konfyans ki pou napa okenn rezon akoz en etranze pa kapab debark Sesel bomaten, fer tou lanrezistrasyon son biznes e kit pei aswar. Msye Speaker, la mon dir avek Minis ki mon kwar ladan, Sesel pou vin dan premye 5 pei lo kontinan Lafrik omwen dan fasilite fer biznes e mon, mon menm kwar ki Sesel parey nou dir I kapab vin nimero enn dan Lafrik.\nI annan en mank lankourazman pour Seselwa dan sa bidze. Mon tya kontan tande ki gouvernman pou ankouraz Seselwa pou fer en ‘dry dock’ afen ki bato ton pa ava bezwen al Moris e ki sa larzan i ava rantre dan nou lekonomi. Mon anvi tande ki gouvernman, olye ser biznesmenn Seselwa i ava donn zot posibilite pou lans zot dan bann proze ki ava kree plis larises e lanplwa pour nou pei. Sa lapreferans pour etranze i bezwen ganny eliminen. Etranze I devret kapab rantre dan biznes ki Seselwa pa kapab fer, e non pa vin tir manze dan nou labous. Letan ou dir avek Seselwa I annan limit lo lakantite lasanm I kapab servi pour en biznes touris e ou rod tou kalite fason pou ser li, me selman pour etranze tou keksoz I glise, ki mesaz eski zot pe anvoye pour nou pep? Mon ti fer sa kler dan mon mosyon ki mon’n prezante letan mon’n demande ki plis atansyon I ganny donnen avek nou biznes Seselwa. Letan nou pe koze I annan serten gran proze Seselwa, Seselwa, ki pou anmenn benefis pour nou pei ki pa’n ganny aprouve, oubyen pe ganny retarde.\nSe sa kalite dialog ki mon annan letan mon koz avek Lasosiasyon Biznes Praslin ek La Digue, oubyen SCCI. Zot santi ki napa ase latansyon ki pe ganny donnen dan sa ki zot anvi fer. Rezilta se bokou dekourazman ek fristrasyon akoz zot war etanze ki pran zot plas e larzan I kit pei san pey taks. Petet Minis I devret osi pran konsiderasyon ki sa bann dimoun tya kontan ganny konsilte avan ki desizyon I ganny pran. E la Minis, kritik pour sa bidze i pann annan okenn konsiltasyon, ni avek SCCI, ni avek Lasosyasyon Biznes Praslin, ni avek Lasosyasyon Biznes La Digue, ni ek bann fermy, ni ek bann dimoun dan lendistri lapes. Par egzamp, zot in vin dan Lasanble pou antann avek nou, sa nouvo zafer kou GOP. E deswit, zot in eksprim zot konsern akoz zot konnen ki dan zot diferan lendistri, ou gard en dimoun pour en kantite letan akoz in vin ou lanmen drwat e pandan tou sa bann lannen in annan konfyans, konesans ek lenvestisman ki’n devlope ant sa travayer ek sa biznesmen. Me menm dan Gouvernman I annan etranze ki’n travay plis ki 10an, me erezman Gouvernman pa pey okenn GOP. Alor akoz ki zot pe vin pini biznes prive Seselwa par enpoz en GOP R5000 par mwan lo zot? Ki pou son konsekans? Eski sa pa pou zis fer monte pri akoz parey nou tou nou konnen, bann tel fre I pou ganny pase lo konsomater. I annan en leokri parmi bann biznesmenn Seselwa, ki enkli bann kontrakter, e mon demande ki Minis I rekonsider en tel desizyon atraver konsiltasyon serye ek tou dimoun konsernen.\nEn lot pwen kot pa’n annan konsiltasyon i konsern ogmant lakantite zour konze pou sorti 21 pou vin 24. Parey monn dir Msye Speaker, nou nou kontan straight talking, koze, adrese, balanse, fer tou dimoun realize. Mwan koman sa dimoun ki ti lager pour ki konze aniel, depi dan premye Lasanble I enkli zis bann zour travay e ekskli wikenn ek konze piblik, mon’n tou-l-tan siport travayer. Mon senserman krwar ki sa desizyon politik ki pe ganny prezante avan eleksyon in ganny fer pour rezon politik e I bezwen ganny analize par anplwaye e anplwayer. Nou bezwen regard son konsekans pour nou pei. Byensir tou dimoun I kontan konze, me si nou pa travay ki pou son konsekans? Msye Speaker, fodre nou regard lefe azout 3 zour lo konze aniel an term finansyel. Ozordi dan Sesel I annan anviron 55,000 travayer, etranze e Seselwa e zot tou zot annan en drwa pou zot ganny konze aniel 21 zour. Alor 3 zour anplis I vedir 3 fwa 55,000 travayer ki tonm 165,000. Msye Speaker, sa I lakantite zour non prodiktiv ki sa desizyon pou kree. Aprezan annou get son vre kou. Si ou konsidere e si ou met tou sa travayer I ganny saler minimonm, ki pa leka, I vedir lo lapey R5804, diviz par 22 zour travay par mwan I tonm R264 par zour. Prezan Msye Speaker, annou regarde konbyen sa 3 zour non prodiktiv I kout pei, lo baz saler minimonm, ou pran R264 ou miltipliy li par 165,000 e ou ganny en total R43,560,000, ki vedir pou sak zour, lo saler minimonm, I kout R14,520,000. Msye Speaker, me nou konnen ki pou dir sa I bokou pli o, mon, monn met li lo minimonm. Mon poz sa la e mon demande ki en deba nasyonnal lo sa size I ganny fer lo medya sosyal, lo SBC, lo TeleSesel ek stasyon radio prive. Demann nou si vreman nou pei I dan en sitiasyon kot I devret ogmant konze aniel sorti 21 zour pou vin 24 zour e analiz son konsekans?\nAir Seychelles byensir I reste en size ki konsern tou Seselwa. I annan bokou fristrasyon dan sa lakonpannyen. Nou bann zenn pa war lespwar avek Air Seychelles e bokou pe kestyonn lavenir. Zot bezwen bokou lankourazman e sa lapey de baz ki zot gannyen pa donn gran lankourazman. Sa I aplik spesyalman pour bann ki travay lo avyon. Me I osi enportan pou poz kestyon lo si nou ankor bezwen etranze avek gro lapey ek lavantaz spesyal la ki Air Seychelles I fer zis vol rezyonnal? Mon santi ki nou pa pe ganny dir tou laverite lo Air Seychelles. Kestyon serye ki nou poze nou pa pe vreman ganny larepons. E la, Minis mon bezwn dir ki nou bezwen konnen ki pe arive avek sa size lisens ‘ground handling’ ki nou ti koze isi dan sa Lasanble atraver eki mon ti anmennen? Minis ti dir ki I pou donn nou detay, me ziska prezan napa nanryen ki’n ganny fer, me ki mannyer mon konpran gouvernman I ankor anvi kontinyen avek sa plan e ki ozordi I annan presyon sorti kot gouvernman lo SCAA pou donn sa lisens sankwa Bord I ava ganny disourd e nouvo dimoun ava ganny apwente. Dir nou kwa ki pe vreman arive pour nou kapab pran en bon desizyon letan nou ariv lo sa sibvansyon pour Air Seychelles. Eski Ethihad pe fer kado R85m tou lezan Air Seychelles, e se sa ki dan sa bidze? Donn nou detay silvouple Minis. Me en keksoz I kler: Nou dan LDS nou dir ki Erport Sesel fodre I reste pour Sesel.\nEski I vre ki SCAA konmsi pe subsidise Air Seychelles e ki bann lavantaz ki Air Seychelles I annan lo erport tel ki lwe biro ek VIP lounge I vreman pour zot lavantaz? E minis, dir nou akoz ki Air Seychelles, IDC ek Zil Air, en lakonpannyen prive pa pey okenn fre avek SCAA pour servis Control Tower e pourtan se sa bann lakonpannyen ki annan mazorite vol par zour. Akoz ki Zil Air I kontinyen ganny tou sa bann lavantaz? Vi ki SCAA I sipoze annan proze redevlopman, eski sa bann lakonpannyen pa devret pey sa ki zot servi e sa I ava donn en vre portre lo zot loperasyon? Nou bezwen konn laverite lo Air Seychelles akoz I nou lalinny avyon e I annan bokou Seselwa ki ganny zot dipen avek sa lakonpannyen. E la an pasan, kin arive avek plan pou permet nou bann zenn Seselwa pilot, bann kin fini retour isi pour zot kapab anvole e bann ki ankor pe train, ki zot lavenir? Msye Speaker, dan sa bidze, parey monn dir zot pe rod R85 milyon pour Air Seychelles. Eski sa I fer ki Air Sychelles I soutenab e alor nou bezwen konnen.\nEn lot sif ki Minis I bezwen donn en bon leksplikasyon lo la I konsern reveni ki nou pou gannyen koman grants. Sa sif in sorti R145,000m an 2019 pou vin R647,00m pour 2020. Vi ki sa sonm I rantre dan bidze koman en reveni e apr sa I al osi koman en depans pour bann diferan departman, mon tya vreman apresye si tou manm Lasanble tya ganny en papye ki donn detay tou sa bann grants ki ava enkli lekel ki pe donn nou sa larzan e pour ki proze. Ganny nou byen kler: I nou responsabilite pour nou konnen, e sa ki pa kler nou pou senpleman demann kestyon avek lespwar ganny larepons kler e onnet.\nMsye Speaker, i annan bokou kestyon pou poze lo sa bidze, me se letan ki manke. Sa ki mon pe kontinyen lager avek pou konpran se lafason ki sa gouvernman I panse. I resanble ki lopital, kordgard ek lekol La Digue in vin en litany aniel ki ganny resite dan Lasanble. Bann Digois osi ki ti dan Lasanble Zedi pase e bann ki ti ekoute La Digue osi I santi parey. La zot in ganny dir ki kordgard pou pare an 2021, Lekol an 2022 e lopital an 2021. Kestyon ki mon demande: Akoz ki gouvernman pa pran en desizyon e dizon, komans avek Lopital. En batiman R15.5 milyon I kapab fini ganny konstri dan 6 mwan. Eski sa gouvernman pa fatige antann kestyon dan Lasanble, kestyon dan miting piblik, konplent ek fristrasyon sa pep La Digue, lannen ale, lannen vini? Vreman mon pa ganny konpran zot fason panse. Problenm se ki sa bann prozeksyon lo kou ki zot prezante I monte letan lannen prosenn I arive. Vre in ler pour sanzman dan sa pei e LDS ava montre zot ki mannyer proze I ganny fer.\nPour Praslin e bokou distrikt dan Mahé se sa menm fristrasyon ki renye. La mon pa konnen konbyen fwa Onorab Phillip Arissol in demann kestyon lo lekol Anse Boileau e konbyen fwa Onorab Adelaide pe poz kestyon lo klinik Baie Lazare. Tou-l-tan I pe arive, larzan pe vini, etc… me selman pou fer referendoum, R20 milyon ti pou aparet en sel kou sorti dan lesyel. In ler pour nou pran sa pep o-serye.\nMinis I dwa Lasanble en bon leksplikasyon lo larzan konpansasyon pour bann dimoun La Misère ek lezot rezyon ki’n ganny afekte avek polisyon. Dernyen fwa dan Lasanble Minis ti fer en deklarasyon brav e for. I ti dir nou ki I pare pou al Abu Dhabi pour li al negosye larzan konpansasyon. Me Selman Minis pa’n dir nou nanryen ziska prezan lo ki zistans son negosiasyon in arive, si in ale, kan I pe ale, oubyen si son gouvernman in les li ale. Alor, mon tya kontan ki I fer en deklarasyon kler vi ki nou’n war ki aktyelman met en sonm R37.5m dan bidze pour peyman konpansasyon. Ekler lepep silvouple.\nLo sa menm size kot in annan neglizans lo lapar Gouvernman atraver bann lazans, nou dan LDS nou krwar ki sa I bezwen sanze. Akoz ki en drayver gouvernman ki fer aksidan I ganny pouse e zot menm tir larzan pou repar sa loto, lo son konpansasyon, me selman letan bann gro sef I fer fot napa nanryen ki arive avek zot. Dan bokou pei en minis transpor I demisyonnen letan en aksidan tren I arive malgre pa li ki ti drayver tren. Sesel osi I bezwen bouz dan sa direksyon. Bann sef pa kapab zis les konpansasyon tonm lo gouvernman, savedir lo lepep Seselwa kan se zot neglizans atraver mank aksyon oubyen move aksyon ki serten ka grav parey La Misere, PUC Praslin, fungus, Koltar Cascade I arive. Sef I bezwen pran responsabilite ki al avek son lapey ki I anmenn dan lakour.\nMsye Speaker an konklizyon, mon bezwen dir ki larzan lepep Seselwa ki pou ganny depanse dan sa bidze I bezwen prodwi rezilta dan tou domenn. Dan Ledikasyon, sa plis ki en bilyon I bezwen donn rezilta sa bilyon. Dan Lasante, li osi tou I bezwen donn rezilta en bilyon. Fodre pa ki Seselwa I kontinyen vin dan fristrasyon e dan lakoler. Nou bezwen valer pour nou larzan. Mon envit tou Seselwa ki annan responsabilite pou koup gaspiyaz, itiliz byen sa larzan. Me osi montee plis langazman. Mon osi lans en lapel avek tou dimoun pou kontribye atraver taks ki zot sipoze peye. Sa I apel nou pei. Nou lazenes I bezwen bon ledikasyon. Lasante tou dimoun I enportan. En bon lapey pour tou travayer I esansyel. Sesel an-antye I bezwen anmenn en lalit asarne kont drog. Annou koup likou sa bebet ki pe detri nou lazenes, e annou met en target pour nou napa nouvo adik. Bann zenn madanm ki lo eroin, silvouple pa met en zanfan o-monn akoz I pou annan tro bokou problenm. Swiv byen counselling e pran proteksyon. Sorti dan sa drog e apre sa reorganiz zot lavi e konstrir n fanmiy, sinon nou sosyete pou eksperyans en lot gro problenm. Msye Speaker, mon anvi eksprim mon sipor pour bann travayer dan lazans APDAR, mon fer diferans ant lazans ek sekretaryat. Mon anvi dir avek Manmzel Sabury ek son lekip, kontinyen zot travay for, kontinyen al rod bann adik, e d zot, fer zot retourn lo bon semen. Nou pou siport zot travay.\nLDS I debout lo kote tou travayer e tou Seselwa. Atraver zot, ki Bondye I beni nou zoli pei ek nou pep.\nNou pa Pou Zanmen Les Tonbe.


Legzibisyon ek lavant fler kot Camion Hall Plezir pour lizye, lokazyon pour anbelir ou prop zarden -Seychelles Nation\nLegzibisyon ek lavant fler kot Camion Hall Plezir pour lizye, lokazyon pour anbelir ou prop zarden |27 October 2021\nViziter kot sa legzibisyon ek lavant fler ek zarbis (Portre : Jude Morel)\nDepi Lendi bomaten en gran kantite dimoun sirtou bann madanm ki kontan plante e fer koleksyon diferan kalite fler ek zarbis, in antre sorti dan zarden Camion Hall kot en gran legzibisyon ek lavant tou kalite fler ek zarbis pe deroule.\nSa aktivite ki’n konmanse lendi e pou ale ziska Vandredi le 29 Oktob in ganny organize par Lazans Lantrepriz Sesel (Esa) an kolaborasyon avek ‘The Violette Breeze Association’ pour koensid avek bann aktivite 36enm Festival Kreol.\nSef egzekitiv Esa, Angelic Appoo, in dir ki “vi ki i annan sa kanpanny pour ankouraz dimoun pour plant dan lakour, la i moman pour Seselwa ek touris vin vizit sa legzibisyon e konn plis lo bann diferan kalite plant ki diferean dimoun i annan. Sa I enkli bann plant dekoratif ek bann zarbis. Sa bann plant i osi form parti nou leritaz kiltirel e nou bezwen prezerv zot».\nManmzel Appoo i dir son lekip in pran trwa zour pour prepar landrwa pour akey en tel aktivite.\nMe menm si bokou dimoun in vizit sa legzibisyon, pour bokou zot bann plant ki zot anvi i vreman tro ser e zot plito vini pour admir labote sa bann plant e fer kontan zot lizye.\n«Ar be bann plant zot zoli menm e mon ti ava voudre kapab aste enn dan tou sa bann ki mon napa pour anbelir mon lakour me mon zis pa kapab afford,» en madanm ti dir.\nI’n fer mwan konpran ki in aste zis de pti plant ki pa ariv 100 roupi sinon in zis fer letour e fer son lizye kontan.\nMe par kont pour bann dimoun ki annan en pti pe plis mwayen finansyel la i zot sans pour vin aste bann plant e fer zot lakour vin pli zoli.\nPri bann plant i varye depi 10 roupi ziska 400 roupi.


Nizerya avan e apre\nParey sa non Lasal Rwayonm i montre, sa landrwa i prensipalman ganny servi pour ansenny bann dimoun lo Rwayonm Bondye ki ti tenm minister Zezi lo later.—Lik 8:1.\nLasal Rwayonm i sant vre ladorasyon dan kominote. Lasal Rwayonm i sant kot Temwen Zeova i organiz zot travay predikasyon dan en serten landrwa. (Matye 24:14) I annan diferan grander Lasal Rwayonm, me laplipar i annan en striktir tre senp kot plis ki en kongregasyon i rasanble. Tou dernyenman, nou’n konstri plizyer milye nouvo Lasal Rwayonm, (an mwayenn senk par zour) akoz i touzour annan logmantasyon dan lakantite proklanmater ek kongregasyon. Ki mannyer sa i posib?—Matye 19:26.\nLarzan pour konstri Lasal Rwayonm i sorti dan fon mondyal. Sa larzan i ganny anvoye kot biro brans pour ki i ganny servi pour konstri ouswa repar bann Lasal Rwayonm dan bann landrwa kot i annan bezwen.\nTou sort kalite volonter i vin ede dan konstriksyon. Dan plizyer pei, i annan bann Group Konstriksyon Lasal Rwayonm ki’n ganny etablir. Bann lekip konstriksyon ek volonter i kapab konstri lasal dan plizyer landrwa dan en pei e zot menm al dan bann landrwa byen lwen pour ed bann kongregasyon avek konstriksyon zot Lasal Rwayonm. Dan lezot pei, bann Temwen kalifye in ganny apwente pour sirvey proze konstriksyon ek reparasyon Lasal Rwayonm dan en serten rezyon. Menm si bokou ki eksperyanse dan konstriksyon sorti dan en serten rezyon i volonter pour travay lo sak proze konstriksyon, mendev i sorti prensipalman dan kongregasyon. Lespri sen Zeova e zefor bann volonter i fer tousala posib.—Psonm 127:1; Kolosyen 3:23.\nAkoz nou apel landrwa kot nou ador Bondye Lasal Rwayonm?\nKi mannyer nou fer pour konstri bann Lasal Rwayonm partou dan lemonn?\nEski ou’n deza demann ou lekor sa ki pase dan nou bann renyon? Ou pa pou dezapwennte avek sa bon lansennyman ki nou gannyen dan sa bann renyon.